b"\n_START_ARTICLE_\nFeljetonas\n_START_PARAGRAPH_\nFeljetonas (pranc. feuilleton < feuille 'lapas, laikra\xc5\xa1tis'), gro\xc5\xbein\xc4\x97s literat\xc5\xabros ir publicistikos \xc5\xbeanras \xe2\x80\x93 nedidelis humoristinis arba satyrinis aktualios visuomenin\xc4\x97s - politin\xc4\x97s, moralin\xc4\x97s ar socialin\xc4\x97s tematikos k\xc5\xabrinys, paprastai skelbiamas periodin\xc4\x97je spaudoje. Jame da\xc5\xbenai nagrin\xc4\x97jami dalykai nu\xc5\xa1vie\xc4\x8diami subjektyviu autoriaus (feljetonisto) po\xc5\xbei\xc5\xabriu, su humoru, vaizdai ir mintys pary\xc5\xa1kinama \xc4\xafvairiomis antitez\xc4\x97mis, paradoksais, prie\xc5\xbeod\xc5\xbeiais. Remiamasi tikrais faktais, atvirai \xc5\xa1aipomasi i\xc5\xa1 realiai gyvenan\xc4\x8di\xc5\xb3, konkre\xc4\x8di\xc5\xb3 asmen\xc5\xb3. Tai padeda ugdyti piktai pa\xc5\xa1aip\xc5\xb3 skaitytojo po\xc5\xbei\xc5\xabr\xc4\xaf \xc4\xaf visuomenei \xc5\xbealingus rei\xc5\xa1kinius._NEWLINE_Kasdien\xc4\x97je kalboje feljetoni\xc5\xa1ko stiliaus terminais da\xc5\xbenai pavadinami lengvo, pavir\xc5\xa1utini\xc5\xa1ko, nerimto turinio veikalai ar tokio pob\xc5\xabd\xc5\xbeio stilius.\n_START_SECTION_\nIstorija\n_START_PARAGRAPH_\nPavadinimas kilo i\xc5\xa1 pranc\xc5\xabz\xc5\xb3 laikra\xc5\xa1\xc4\x8di\xc5\xb3 speciali\xc5\xb3 lap\xc5\xb3 ir atkarp\xc5\xb3 (skirt\xc5\xb3 pramoginio pob\xc5\xabd\xc5\xbeio apsakymams, t\xc4\x99stiniams romanams, knyg\xc5\xb3, spektakli\xc5\xb3, dail\xc4\x97s parod\xc5\xb3 recenzijoms, kult\xc5\xabrinio gyvenimo kronikai) pavadinimo.\n_START_SECTION_\nLietuva\n_START_PARAGRAPH_\nLietuvi\xc5\xb3 feljetonas atsirado spaudos draudimo laikais. Jis buvo visuomeninio arba publicistinio pob\xc5\xabd\xc5\xbeio. Lietuvi\xc5\xb3 feljetono pradininkas Vincas Kudirka i\xc5\xa1juok\xc4\x97 carin\xc4\x99 u\xc5\xbesienio ir vidaus politik\xc4\x85, neigiamus lietuvi\xc5\xb3 gyvenimo rei\xc5\xa1kinius."